পাঁচ পর্যটক, দুই পাইলট ও এক ইঞ্জিনিয়ারকে নিয়ে সবে মাত্র উড়েছে হেলিকপ্টারটি। হাওয়ার এত গতি ছিল যে উড়তে গিয়েই একটু বেসামাল হয়ে পড়ে সেটি। পরিস্থিতি বেগতিক দেখে উড়ন্ত হেলিকপ্টার থেকেই প্রাণভয়ে ঝাঁপ মারেন ইঞ্জিনিয়ার। কপ্টারের রোটারে লেগে ছিটকে পড়েন তিনি। ঘটনাস্থলেই মৃত্যু হয় তাঁর। এই ঘটনার পরমুহূর্তেই পর্যটকদের নিয়ে ভেঙে পড়ে হেলিকপ্টারটি। উত্তরাখণ্ডের বদ্রিনাথের ঘটনা।   পুলিশ ও প্রত্যক্ষদর্শীরা জানান, শনিবার সকাল পৌনে ৮টায় বদ্রিনাথ থেকে পর্যটকদের নিয়ে মুম্বইয়ের ক্রেস্টাল অ্যাভিয়েশন-এর অগাস্টা ১১৯ কোয়ালা হেলিকপ্টার হরিদ্বারের উদ্দেশে রওনা হয়েছিল।  পুলিশ ও প্রত্যক্ষদর্শীরা জানান, হাওয়ার প্রচন্ড গতির কারণে ওড়ার সময়ই হেলিকপ্টারটি একটু বেসামাল হয়ে পড়ে। তখনই প্রাণভয়ে হেলিকপ্টার থেকে ঝাঁপ দেন ইঞ্জিনিয়ার। ডিরেক্টরেট জেনারেল অব সিভিল অ্যাভিয়েশন (ডিজিসিএ) সূত্রে জানানো হয়েছে, এই দুর্ঘটনায় ইঞ্জিনিয়ার মারা গিয়েছেন। অল্প আহত হয়েছেন পাইলটরা। তবে পর্যটকরা সুরক্ষিতই আছেন। ঘটনাস্থলের উদ্দেশে একটি উদ্ধারকারী দল পাঠানো হয়েছে।